د بلوچستان صادق سنجراني د پاکستان سنېټ چیرمین وټاکل شو
د سنجراني په مقابله کې د واک من پاکستان مسلم لیگ (ن) امیدوار راجه ظفرالحق و چې د چیرمین د څوکۍ دپاره په ووټونو کې یې ۴٦ رای واخیستې
اسلام آباد — د بلوچستان صادق سنجراني د پاکستان د پارلیمنټ ایوان بالا یا سنېټ نوی چیرمین او د پاکستان پیپلز پارټۍ سلیم مانډي والا نایب یا ډپټي چیرمین وټاکل شو. د سنیټ ددغه څوکو دپاره د گل، دوشنبې، په ورځ د سنیټ نوو منتخب شوو غړو ووټونه اوچول. د صادق سنجراني په مقابله کې د واک من پاکستان مسلم لیگ (ن) راجه ظفرالحق او د سلیم مانډي والا په مقابله کې سنیټر عثمان کاکړ ودریدلي وو. د ښاغلي کاکړ تعلق د پښتونخوا ملي عوامي پارټۍ سره دی. صادق سنجراني او سلیم مانډي والا ته د پاکستان پپیلز پارټۍ، تحریک انصاف او د حزب اختلاف نورو گوندو ملاتړ ترلاسه وو. راجه ظفرالحق او عثمان کاکړ د پاکستان مسلم لیگ (ن) او د حکومت د ائتلافي گوندونو امیدواران وو. صادق سنجرانی چې د بلوچستان نه په ازاده توگه د سنیټ غړی منتخب شوی دی، د چیرمنۍ څوکۍ دپاره په ٥٧ ووټونو غوره شو. د هغه په مقابله کې راجه ظفرالحق ۴٦ ووټونه واخیستل. د ډپټي چیرمن دپاره سلیم مانډي والا ٥۴ ووټونه واخیستل او د هغه په مقابله کې عثمان کاکړ ۴۴ رای واخیستلې. د ووټونو گټلو ورسته، صادق سنجرانی د سنېټ د چیرمین په حیث او سلیم مانډي والا د ډپټي چیرمین په حیث د خپلو خپلو څوکو سوگندونه پورته کړل. د چیرمین او د ډپټي چیرمن دپاره د ووټونه نه وړاندې وړاندې پريزايډنګ افسر سرداريعقوب د نوؤ منتخب شوؤ سېنېټرانو نه سوګند واخستو. د رپوټونو ترمخه په نوؤ منتخب شوؤ ۵۲ سېنېټرانو کې د مسلم ليګ ن اسحاق ډار چې د ملک څخه بهر دی هغه سوګند نه دی پورته کړی. د پاکستان د ائين ترمخه هر درې کاله وروستو د سېنېټ نیمايي غړي د خپلې مودې په پوره کولو څوکۍ خالي کوي. د سېنېټ د مشرانو د ټاکنې دپاره د ووټونه وخت د مازديګر څلور بجې ټاکل شوی و. او ويل شوي وو چې د پټو رايو د لارې به نوي مشران ټاکل کيږي. د سېنېټ د مشرۍ دپاره د ائین یا دستور لاندې د سېنېټ چیرمین ته د ایوان بالا د مشرۍ لپاره ۵۳ کاندیدانو راېې ترلاسه کول ضروري وي. دا وخت مېدان ته راوتلې دواړه فريقه د خپلو خپلو ووټرانو د شمېرو ادعاوې کوي. خو دا مهال په سېنېټ کې د واکمن مسلم لیګ (ن) ۳۳، د پاکستان پیپلز ګوند ۲۰، د پاکستان تحریک انصاف ۱۲، د نیشنل پارټۍ، پښتونخوا ملي عوامي ګوند او متحده قومي مومنټ پينځه پينځه، د جمیعت علما اسلام (ف) ډلې څلور، د عوامي نیشنل ګوند، بلوچستان نیشنل پارټۍ مېنګل، جماعت اسلامي او پاکستان مسلم لیګ (ف) یو یو او ۱۶ ازاد غړي دي.